
REFERAT

cu privire la atribuirea în folosinţă gratuită a Sălii Olimpia în vederea desfăşurării

unui concert Cesaria Evora

Prin adresa nr. SC2011-15232/13.07.2011, înregistrată la Primăria Municipiului Timişoara, Asociaţia Culturală Sunet Ambianţă Timişoara (ACSAT) solicită atribuirea fără plata taxei de închiriere a Sălii Olimpia în data de 03.10.2011 între orele 07,00 – 24,00 în vederea desfăşurării unui concert al celebrei interprete Cesaria Evora.
Supranumită "diva desculţă" (apare pe scenă în picioarele goale), Cesaria Evora este cea mai cunoscută cântăreaţă de "morna", un amestec de fado portughez şi blues. Vocea ei nostalgică poartă amprenta parfumului uluitor al Insulelor Capului Verde, multă vreme un pilon al comerţului cu sclavi şi al sărăciei: durere, pasiune, arşiţă, exotism. În sălile de spectacol din întreaga lume, zeci de mii de oameni se înghesuie să-i asculte muzica.

Un concert al Cesariei Evora la Timişoara ar reprezenta un plus pentru viaţa culturală a oraşului, un plus de care Timişoara are nevoie în contextul anunţării candidaturii Timişoarei la titlul de Capitală Culturală Europeană.

Precizăm că ACSAT este o organizaţie nonprofit având ca misiune şi promovarea prestigiului valorilor comunităţii locale şi regionale prin acţiuni culturale în parteneriat cu o serie de instituţii de prestigiu din Timişoara. Asociaţia organizează numeroase evenimente care ajută la promovarea Timişoarei ca oraş multicultural, unul dintre acestea fiind Festivalul Plai – unul dintre cele mai apreciate festivaluri de world music din lume şi singurul festival realizat în întregime pe bază de voluntariat.

Totodată, ACSAT va promova prin acest spectacol imaginea Primăriei Municipiului Timişoara şi a Consiliului Local, în calitate de susţinători ai acestui eveniment. Singura contribuţie solicitată instituţiei noastre se va face prin acordarea în regim gratuit a Sălii Olimpia în vederea desfăşurării acestui specatacol.

Având în vedere cele de mai sus, propunem atribuirea în folosinţă gratuită către Asociaţia Culturală Sunet Ambianţă a Sălii Olimpia  pentru desfăşurarea unui concert al interpretei Cesaria Evora în data de 03.10.2011 între orele 07,00 – 24,00.

